
   Parlamentul  României

Camera  Deputaţilor
	Comisia pentru sănătate şi familie

Bucureşti, 21 noiembrie 2011

Nr. 28/260
	Comisia pentru muncă şi protecţie socială
Bucureşti, 21 noiembrie 2011

Nr.27/381


RAPORT COMUN
asupra propunerii legislative privind modificarea Legii nr.399 din 30 octombrie 2006 pentru aprobarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială  şi Comisia pentru sănătate şi familie au fost sesizate, prin adresa nr. Plx 487 din 27 iunie 2011, cu dezbaterea pe fond, în procedură obişnuită, a propunerii legislative privind modificarea Legii nr.399 din 30 octombrie 2006 pentru aprobarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate.

La întocmirea prezentului raport comun Comisia pentru sănătate şi familie şi Comisia pentru muncă şi protecţie socială  au avut în vedere:

· avizul favorabil al Consiliului Legislativ (nr.353/24.03.2011).

· avizul negativ al Comisiei juridice, de disciplină şi imunităţi (nr.31/740/29.06.2011). 
· avizul negativ al Comisiei pentru buget, finanţe şi bănci (nr.22/341/15.09.2011).

· avizul favorabil al Comisiei pentru egalitatea de şanse pentru femei şi bărbaţi (nr.37/459/15.09.2011).

· punctul de vedere negativ al Guvernului (nr.1124/13.05.2011).
· punctul de vedere negativ al Ministerului Sănătăţii (nr.64716/14.11.2011)
Propunerea legislativă are ca obiect de reglementare modificarea art.12 al Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, aprobată cu modificări şi completări prin Legea nr.399/2006, în sensul ca plata concediilor medicale pentru incapacitate temporară de muncă să se facă integral din fondul naţional unic de asigurări sociale de sănătate.
Comisiile propun Plenului Camerei Deputaţilor respingerea iniţiativei legislative din următoarele considerente:

· iniţiatorii propunerii legislative nu menţionează sursa de finanţare conform art.138 alin.(5) din Constituţia României, republicată;

· nu au fost prezentate fişa financiară prevăzută la art.15 din Legea nr. 500/2002 şi nici declaraţia conform căreia majorarea cheltuielor este compatibilă cu obiectivele şi priorităţile specificate în strategia fiscal-bugetară;

· nu au fost respectate normele de tehnică legislativă care impun ca o astfel de modificare să se refere la actul normativ de baza, în speţă la OUG nr.158/2005, şi nu la legea de aprobare a acesteia.

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

Membrii Comisiei pentru muncă şi protecţie socială au dezbătut propunerea legislativă în şedinţa din 12 octombrie 2011 şi au hotărât, cu majoritate de voturi (6 voturi împotrivă), respingerea propunerii legislative menţionate. 
La lucrările comisiei au fost prezenţi 25 deputaţi, din totalul de 27 membri ai comisiei. 
La dezbateri a participat, în conformitate cu prevederile art.55 din Regulamentul Camerei Deputaţilor, doamna Leana Stoea, director general adjunct la Casa Naţională de Asigurări Sociale de Sănătate. 
Membrii Comisiei pentru sănătate şi familie au dezbătut propunerea legislativă în şedinţa din 16 noiembrie 2011. La dezbateri au fost prezenţi 16 deputaţi, din totalul de 17 membri ai comisiei. 
Membrii Comisiei pentru sănătate şi familie au hotărât, cu majoritate de voturi, respingerea propunerii legislative menţionate. 
La dezbateri a participat, în conformitate cu prevederile art.55 din Regulamentul Camerei Deputaţilor, domnul Cristian Anton Irimie, secretar de stat în Ministerul Sănătăţii. 
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



PREŞEDINTE,


Rodica Nassar



Victor Paul Dobre



SECRETAR




SECRETAR, 

Ion Burnei




Kerekes Károly
Şef birou Gheorghe Marinescu


Şef serviciu Elena Mesaroş

Întocmit,






Consilier parlamentar Florin Danciu



Consilier parlamentar Decebal Stănescu
Consultant parlamentar Cristina Bologan

